钦定古今图书集成/明伦汇编/官常典/第585卷 > 《义阳王李公德政记》董晋
## 钦定古今图书集成/明伦汇编/官常典/第585卷 > 《义阳王李公德政记》董晋

唐之元臣曰“义阳郡王抱真，字太元王，开府仪同三
司凉州都督河兰鄯郭瓜沙甘肃九州大总管申国
公修仁之元孙，开府仪同三司左武卫大将军永之
曾孙，兵部尚书怀恪之孙，赠太子太保齐管之子。蓄
河岳之秀，丛祖考之庆，克生笃材，以佐元后，殊勋茂
绩，可得而称也。公体仁执中，抱素专直，威厉霜雪，气”
凌云霓，沉毅足以建功，宽𥙿足以安众。召公和武之
智，申伯翼宣之筹，尚公《六韬》之奇，夷吾九合之业，未
冠，公皆建之。果为从父兄故相国抱玉所重，期以远
大，荐于肃宗，授汾州别驾。仆固怀恩之平史盗也，伐
虔刘之功，恣暴戾之性，不率朝典，潜怀异图。公发冲
危冠，愤激忠节，间道诣阙，𬯎其奸谋，“而渠魁疾颠，汾
浒底定。肃宗奇之，拜殿中少监。永泰初又兼御史中
丞，充陈郑怀泽潞等五州节度留后。恩光荐及，辉耀
当时。谦不奉诏，累有陈让。上大器之，改泽州刺史兼
侍御史，充节度副使巡内五州都团练使。泽州忻忻，
如戴父母。公虔奉圣旨，专精吏职，一年而流移复，田
壤辟，军给人阜，风俗”淳美。时属散卒聚钟鼓山，肆其
猖狂，逞以驱劫，议者请兵逐之。公谓之曰：“夫人禀元
和以生，奉五常以立，无不思顺，无不惧逆，理乱之道，
实由于政。政和则礼让兴，仁义著，政败则刑罚滋，盗
贼起，使其叛乱，是德之不修也。姑务自咎，岂可加兵。”
乃申以祸福之门，引以开泰之路，投戈箙矢，休簸岩
荡，慰劳加等，仁风载扬。遂迁怀州刺史。泽人去思之愤，凝为愁云；怀人来苏之庆，霈若膏雨。为政未几，怀
亦如泽焉。天子宠文公之能，旌龚遂之美，以节使司
公徒，备戎于西方，授检校秘书监兼侍御史权知行
军司马，充泽潞节度支度营田观察处置使留后，仍
知潞州大都督府事。公以殊恩，寄任留务，“浩穰，徘徊
化源，独以心计，乃约故实，财成庶政，禁暴以安物，薄
赋以养农，省徭以恤孤惸，均调以资士卒，孝弟开于
乡党，学校兴于闾阎，刑戮废于戎行，鞭扑弛于官署，
阖境之内，不日而化焉。建中元年特授节制，并廉察
本道兼领潞州大都督府长史，练勤王之师，修守土
之备，内勤耕食，外扬武威，布大君之诚，以睦藩屏；道
圣朝之化，以释危疑。由是上泽得以下流，下情得以
上达，君臣无间，臻于太和”，公之力也。属军戎之后，虫
旱为灾。公请罪神祗，忧见于色，精感而飞蝗越境，诚
恳而霖雨应期，稼穑获全，异于他部，古之循吏，何以
加焉？公前后历官一十八政，再为侍御史中丞、尚书
常侍，三领“郡守，一登亚相，两践端揆，封义阳郡王，食
实封六百户，命为承弼平章事，俾平水土，兼领司空。
量宏而深，识达而朗，常执虚而惊宠，不求援而取贵。
起题舆，登补衮，简自皇极，爵为元臣，非德及苍生，忠
贯白日，则何以臻此？潞之缁黄。”耆老诣阙陈情，愿勒
贞石。帝嘉乃诚，诏门下侍郎平章事董晋撰文，以昭
其功。铭曰：“皇矣上帝，阴作有唐，蕴粹孕灵，克生义阳，
明明天子，贤能是奖，乃命义阳，镇于上党，烈烈义阳，
维国之桢，屹若崇山，隐如长城，用极于正，性根于忠，
英风外驰，明谟内融，王度克遵，惠此罢人，以德代刑，
散浇为淳，军以威凶，雄以定摄，恢振皇纲，辅弼天业，
帝曰抱真，允文允武，俾登鼎台”，锡之茅土。名高方召，
道冠申甫。刻石纪功，足驾终古。